ODôvodnenie
A. Všeobecná časť
Návrh vyhlášky Úradu geodézie, kartografie a katastra, o zmene a doplnení vyhlášky Úradu geodézie, kartografie a katastra Slovenskej republiky č. 461/2009 Z. z., ktorou sa vykonáva zákon Národnej rady Slovenskej republiky č. 162/1995 Z. z. o katastri nehnuteľností a o zápise vlastníckych a iných práv k nehnuteľnostiam (katastrálny zákon) v znení neskorších predpisov (ďalej len „vyhláška“) sa predkladá do legislatívneho procesu ako iniciatívny materiál v zmysle splnomocňujúceho ustanovenia § 80 ods. 1 zákona č. 162/1995 Z. z. o katastri nehnuteľností a o zápise vlastníckych a iných práv k nehnuteľnostiam (katastrálny zákon) v znení neskorších predpisov.
Precizujú sa podrobnosti o vyhotovovaní geometrických plánov a ďalších súvisiacich geodetických prác, ktoré vyplynuli z požiadaviek podnikateľskej sféry pôsobiacej v tejto oblasti. Zároveň sa dopĺňajú podrobnosti o správe a aktualizácii katastra nehnuteľností, pričom sa dôraz kladie na zber a evidovanie údajov získaných priamym meraním v teréne s využitím techniky a technológie, ktorá sa používa už dlhšie obdobie a ktorá umožňuje získavať údaje s vyššou kvalitou. Návrh predpokladá využitie už existujúcich technických, technologických a administratívnych nástrojov.
Predkladaný návrh je v súlade s Ústavou Slovenskej republiky, zákonmi Slovenskej republiky ako aj medzinárodnými zmluvami a inými medzinárodnými dokumentmi, ktorými je Slovenská republika viazaná.
Prijatie navrhovanej právnej úpravy nebude mať za následok zvýšenie nárokov na štátny rozpočet a nebude mať vplyv na zamestnanosť a hospodárenie podnikateľskej sféry a iných právnických osôb.